To medarbejdere i skattevæsenet er blevet bortvist og politianmeldt for misbrug af offentlige penge.

Siden er der faldet dom i en erstatningssag, så pengene skal betales tilbage Merete Agergaard, direktør, Skattestyrelsen

Det er sket indenfor de seneste år, oplyser direktør i Skattestyrelsen Merete Agergaard til Berlingske.

- Jeg kan fortælle, at der har været to sager, hvor vedkommende er blevet bortvist og politianmeldt, siger hun til avisen.

Handler om flere millioner

Det var i 2015 og i 2017, at de to medarbejdere blev bortvist fra deres arbejde.

I den ene af de to sager er den bortviste medarbejder mistænkt for at have svindlet for et beløb på mellem 1 og 1,2 millioner kroner.

I den anden sag er der tale om et beløb på knap tre millioner kroner, der er forsvundet ud af skattevæsenets kasse.

Her skal den bortviste ansatte ifølge Skattestyrelsens direktør have misbrugt egen og andre kollegers systemadgang.

Kommer efter kritisk beretning

På den måde har medarbejderen kunnet udbetale penge til en tredjemand, fortæller Merete Agergaard til Berlingske.

- Siden er der faldet dom i en erstatningssag, så pengene skal betales tilbage, siger hun til avisen.

De nye oplysninger om mulig svindel ser dagens lys, efter at Rigsrevisionen i en ny beretning har kritiseret Skatteministeriet for at have en alt for sløset kontrol med statens indtægter.